**Tulevaisuuden toivo**

Missä olet Jumala?

Näetkö pahan, kun viattomat joutuvat kärsimään vallanhimon ja vainoharhaisuuden seurauksena? Huomaatko, kuinka monen turvallisuus järkkyy sodan mielettömyyden melskeessä? Pidätkö heistä ja meistä varmasti huolta? Oletko elämän veneessä kanssamme, kun myrsky yöllä yltyy ja valo on vähissä? Armahda meitä, luotujasi.

Missä olet, ihminen?

Ymmärrätkö kärsimyksen, mitä vihasi ja katkeruutesi aiheuttaa? Näetkö pahan, joka pitää sinua vallassaan? Oletko sinä maailman valtias, joka vajoat yhä syvemmälle harhoihisi ja oman hulluutesi vangiksi? Jumala, varjele meitä ihmisen pahuudelta.

Paha ja pahuus ei ole lähtöisin Jumalasta. Jumala on rakkaus ja hyvä. Viime päivien tapahtumat osoittavat, kuinka eksyksissä ihminen on ilman Jumalaa. Jumalan rakkaus ei ohjaa väkivaltaiseen sotaan, vaan rauhaan. Jeesus sanoo:

*”Autuaita rauhantekijät: he saavat Jumalan lapsen nimen.”* (Matt.5:9)

Viime päivinä on ollut liikuttavaa nähdä ihmisten valtava auttamisen halu. Rakkautta, hyvää ja rauhantekemistä on olemassa. Edelleen saamme tukea sorrettuja eri tavoin.

Levottoman ajan keskellä kaikuvat profeetta Jeremian kirjan sanat: ”*Minun ajatukseni ovat rauhan eivätkä tuhon ajatuksia, minä annan teille tulevaisuuden ja toivon.”*(Jer.29:11)

Luojamme haluaa kaikille iankaikkista hyvää. Hänen ajatuksensa ovat rauhan ajatuksia, tuhon ajatukset lähtevät paholaisesta. Saamme vastustaa pahaa itsessämme ja koko maailmassa Jumalaan turvaten ja Häneltä rakkautta pyytäen.

Rukoilkaamme Ukrainaan ja sen kansaan kohdistuvan sodan nopeaa loppumista. Rukoilkaamme maailman rauhan puolesta. Rukoilkaamme päättäjien sydämeen rakkautta vihan sijaan. Kaikille vääryyksistä kärsiville kestävyyttä ja Jumalan läsnäoloa. Taivaan Isä, Sinä olet kaiken yläpuolella, armahda meitä.

Jumala antaa iankaikkisen tulevaisuuden toivon. Elämä maanpäällä on elinvuosista riippumatta lyhyt ikuisuuden rinnalla. Vaikka toisinaan kärsimme omasta tai lähimmäistemme puolesta, yksin ja yhdessä, niin kerran kaikki solmut aukeavat viimeisellä tuomiolla. Jumala ottaa taivaan kotiin omansa, jotka välillä niin myrskyisillä vesillä jaksoivat viimeisinkin voimin luottaa, että Vapahtaja on veneessä mukana perille saakka.

Mika Niskanen

kirkkoherra